擬九頌  其八
作者：程公許
朝代：宋

paragraphs: 東方兮煌煌，烜吾目兮晨光。
耳翰音兮三唱，屏羣英兮遠藏。
攬衣兮起起，危檻兮徙倚。
寧餐華兮學僊，何炙背兮誇美。
衆鼾睡兮昏莫知，我心惻兮獨徘徊。
胡羲馭兮不少尼，恐君行兮迫崦嵫。
晞余髮兮扶桑，騁余乘兮暘谷。
翫咸池兮洗光，佇閶闔兮開鑰。
建采旄兮飛虹，駕蜿蜒兮八龍。
鸞鳳兮前導，靈鳥兮後從。
於微閭兮發軔，景未仄兮帝宮。
及曜靈兮未晏，尚察余兮從容。